"Hanke korras koolituste tellimine võtab paratamatult rohkem aega ega võimalda pakkuda individuaalsetest vajadustest lähtuvat koolitust nii paljudele töötutele, nagu oleks vaja," ütles sotsiaalminister Hanno Pevkur. "Tänu muudatusele saab  Töötukassa edaspidi koolituskaardiga pakkuda enesetäiendusvõimalusi ka näiteks kiirabitehniku, pagar-kondiitri, personalijuhi ja paljude teiste valdkondade esindajatele."    2009. aastal kehtestati koolituskaardi piirmääraks 959 eurot ning kaarti sai kasutada ainult tööalasel täiendkoolitusel. 2011. aastast laienesid koolituskaardi võimalused - seda on võimalik kasutada nii tööalaseks täiend- kui ümberõppeks. Lisainfot koolituskaardi kohta Töötukassa koduleheküljelt.    Tööalaseks koolituseks on ameti- ja erialaste teadmiste, oskuste ja vilumuste omandamine või täiendamine ning ettevõtluskoolitused. Koolituskaardi alusel ei pakuta üldjuhtimise alaseid, üldisi sotsiaalseid oskusi või isikuomadusi arendavaid koolitusi.    Koolituskaardiga võib töötu, kes vajab töölesaamiseks teadmiste-oskuste omandamist või täiendamist, valida ise talle sobiva koolituse Töötukassa kvalifitseeritud koolitajate  pakutavate kursuste hulgast. Kvalifitseeritud koolitajate nimekirja leiab Töötukassa kodulehelt.